昭臺行  其二
作者：釋居簡
朝代：宋

paragraphs: 將軍發機陰中的，功如熟稼生螟蟘。
母儀天下極尊榮，非道得之非所得。
一朝樂去悲相隨，霜露既降風凄其。
惸惸吊景將安之，不自爲計終奚爲。
關中舊約三章法，法當夷宗讎逆節。
况復曾孫誅大臣，項背相望眉不顰。
昭臺不隔昭陽路，花落鳥啼春幾度。
麟角鳳觜皆可煎，惆悵君恩非斷弦。